Diari Oficial de la Generalitat Valenciana


Sumari del DOGV 4343, del 25-09-2002 (2002/10087)

DECRET 10/2002, de 19 de setembre, del president de la Generalitat Valenciana, pel qual s'aprova el Reglament del Consell de la Comunitat Valenciana per al Debat sobre el Futur d'Europa.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/19/10/dof/vci/html**

### Dades del document

Número de DOGV
:   4343

Data del DOGV
:   25-09-2002

Secció del DOGV
:   I. DISPOSICIONS GENERALS

Número del document
:   2002/10427


Data del document
:   19-09-2002

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Unió Europea
    * Comunitat Europea
    * reglament intern
    * legislació
    * organització administrativa
    * moviment europeu

DECRET 10/2002, de 19 de setembre, del president de la Generalitat Valenciana, pel qual s'aprova el Reglament del Consell de la Comunitat Valenciana per al Debat sobre el Futur d'Europa. [2002/10034]
  
El Decret 85/2002, de 30 de maig, del Govern Valencià, va crear el Consell de la Comunitat Valenciana per al Debat sobre el Futur d'Europa, com a fòrum de reflexió i estudi sobre el desenvolupament futur de la Unió Europea.
  
La disposició final primera del decret esmentat faculta el president de la Generalitat perquè dicte totes les disposicions resulten necessàries que per al compliment, el desenvolupament i l'execució del que disposa aquell.
  
Una vegada constituït el Consell esmentat, resulta oportú regular-ne el funcionament, de tal forma que el nou òrgan puga complir adeqüadament les seues funcions.
  
En virtut del que s'ha exposat, i de conformitat amb el que establix l'article 16.1. m) de la Llei de Govern Valencià,
  
DECRETE
  
Article 1
  
1. El Consell de la Comunitat Valenciana per al Debat sobre el Futur d'Europa té com a finalitat impulsar el debat i la reflexió de la societat valenciana sobre el futur de la Unió Europea.
  
2. Podrà desenvolupar totes les activitats que estime necessàries per a la realització d'eixe fi, tals com la celebració de jornades i seminaris, la confecció de qüestionaris i enquestes o l'elaboració d'estudis sobre els diferents aspectes del desenvolupament futur de la Unió Europea.
  
3. El Consell elaborarà els estudis que li siguen encarregats, si és el cas, pel president de la Generalitat.
  
Article 2
  
1. El Consell de la Comunitat Valenciana per al Debat sobre el Futur d'Europa està compost pel president, el secretari i els vocals.
  
2. Tots els membres del Consell són designats per decret del Govern Valencià, havent de concórrer, en el secretari, la condició d'alt càrrec de la Generalitat Valenciana.
  
3. El Consell de la Comunitat Valenciana per al Debat sobre el Futur d'Europa queda adscrit a la Presidència de la Generalitat Valenciana.
  
Article 3
  
La condició de membre del Consell es perdrà per alguna de les causes següents:
  
a) Mort.
  
b) Incapacitat declarada per mitjà de sentència judicial ferma.
  
c) Renúncia dirigida al president de la Generalitat.
  
d) En el cas del secretari, pèrdua de la condició d'alt càrrec de la Generalitat Valenciana.
  
Article 4
  
Correspon als membres del Consell:
  
a) Assistir a les reunions plenàries i a les de les comissions de treball que, si és el cas, es creen.
  
b) Rebre, amb antelació mínima de 48 hores, la convocatòria que continga l'orde del dia de les sessions del Consell i de les comissions de treball. La informació sobre els temes que figuren en l'orde del dia estarà a la seua disposició, almenys, en igual termini.
  
c) Formular propostes verbals i escrites al Consell i a les comissions de treball.
  
d) Exercir el seu dret de vot, així com expressar el sentit del seu vot i els motius que el justifiquen.
  
e) Sol·licitar, per mitjà del secretari, els documents que puguen ser d'interés en relació amb les activitats del Consell.
  
f) Percebre les gratificacions a què tinguen dret com a conseqüència de la seua assistència a les reunions del Consell i de les seues comissions, la quantia de les quals es fixa en un màxim de 180 euros per a les sessions plenàries i de 90 euros per a les reunions de les comissions de treball.
  
Article 5
  
La seu oficial del Consell es fixa en el Palau de la Generalitat de la ciutat de València.
  
Article 6
  
Són òrgans del Consell:
  
a) El ple
  
b) Les comissions de treball
  
c) El president
  
d) El secretari
  
Article 7
  
Corresponen al ple del Consell les atribucions següents:
  
a) Aprovar, per majoria absoluta dels seus membres, i per a la seua elevació al president de la Generalitat, propostes de modificació del present reglament.
  
b) Aprovar els treballs i les activitats a celebrar pel Consell, d'acord amb el que disposa l'article 1.2 del present reglament.
  
c) Aprovar els estudis i informes que li siguen encarregats pel president de la Generalitat, així com els que elabore per iniciativa pròpia.
  
d) Constituir comissions de treball. L'acord de constitució determinarà la seua composició i funcions, així com, si és procedent, la duració de les seues tasques. En tot cas, els estudis i informes elaborats per les comissions de treball hauran de sotmetre's a l'aprovació definitiva del ple.
  
e) Invitar a les seues sessions a persones de reconegut prestigi pel seu coneixement tècnic o experiència qualificada, la presència de les quals es considere necessària amb l'objecte que puguen emetre el seu paréixer o opinió sobre els temes objectes d'estudi.
  
f) Qualsevol altra que li siga atribuïda pel president de la Generalitat Valenciana o pel Govern Valencià.
  
Article 8
  
Correspon al president del Consell:
  
a) Tindre'n la representació.
  
b) Convocar i fixar l'orde del dia de les sessions del ple del Consell.
  
c) Presidir les sessions del ple del Consell, així com, si ho estima oportú, les sessions de les comissions de treball, dirigint i moderant-ne les deliberacions.
  
d) Dirimir amb el seu vot els empats, als efectes d'adoptar acords.
  
e) Visar les actes i certificats dels acords del Consell.
  
f) Proposar al ple l'elaboració d'estudis o informes.
  
g) Coordinar les activitats del Consell, i supervisar l'execució de les iniciatives acordades pel ple.
  
Article 9
  
Són funcions del secretari del Consell:
  
a) Substituir el president del Consell, en absència d'este.
  
b) Assistir a les sessions del ple i de les comissions de treball.
  
c) Confeccionar, per si mateix o per persona en qui delegue, les actes del ple del Consell, i actuar com a fedatari dels acords adoptats pel Consell i les seues comissions.
  
d) Efectuar la convocatòria de les sessions del ple del Consell, per orde del president.
  
e) Rebre els actes de comunicació dels membres amb el Consell i, per tant, les notificacions, les peticions de dades, les rectificacions o qualsevol altra classe d'escrits dels que haja de tindre coneixement.
  
f) Preparar el despatx dels assumptes, realitzar el seguiment de l'execució dels acords adoptats pels òrgans del Consell i expedir certificats de les propostes, suggeriments, recomanacions, informes, i acords aprovats.
  
g) Arxivar i custodiar la documentació del Consell, posant-la a disposició dels seus òrgans i dels seus membres quan li fora requerida.
  
h) Prestar suport al president en la coordinació de les activitats del Consell.
  
i) Actuar com a enllaç entre el Consell i les institucions de la Generalitat Valenciana.
  
j) Vetlar perquè el Consell compte amb l'assistència material i tècnica necessària per a l'exercici de les seues funcions.
  
Article 10
  
Tret que hi haja una disposició contrària expressament, els acords del Consell s'adoptaran per majoria simple dels presents. En cas d'empat, el president tindrà vot de qualitat. S'entendrà que hi ha majoria simple quan els vots positius superen els negatius, sense comptar les abstencions, els vots en blanc i els nuls.
  
Article 11
  
1. S'alçaran les actes corresponents de les reunions del ple del Consell, les quals hauran de contindre una breu enumeració de les matèries debatudes, les persones que han intervingut, les incidències hagudes i els acords adoptats. Les actes seran firmades pel secretari i el president.
  
2. Les actes seran aprovades en la mateixa sessió del ple o en la següent. No obstant això, el secretari podrà emetre certificat sobre els acords específics que s'hagen adoptat, sense perjuí de la ulterior aprovació de l'acta. En este cas es farà constar expressament esta circumstància.
  
DISPOSICIÓ FINAL
  
El present decret vigirà el mateix dia de la seua publicació en el Diari Oficial de la Generalitat Valenciana.
  
València, 19 de setembre de 2002
  
El president de la Generalitat,
  
JOSÉ LUIS OLIVAS MARTÍNEZ


Còpia Permalink ELI